и за да се произнесе, взе предвид следното :
Производството е по реда на чл. 208 и сл. от Административно-процесуалния кодекс /АПК/ във вр. с чл. 63, ал. 1, изр. второ от Закона за административните нарушения и наказания /ЗАНН/.
Образувано е по касационна жалба на Тeриториална дирекция на Н. - С., подадена чрез гл. юрисконсулт Е. В. М. против Решение № 8748/ 14.11.2016г., постановено по н.а.х.д. № 1530/ 2016г. по описа на Районен съд - Б., с което е отменено Наказателно постановление /НП/ № 200625- F216335/ 06.07.2016г. на Директора на офис Б. при ТД на Н. – С..
В касационната жалба се навеждат доводи за неправилно приложение на материалния закон от страна на Районен съд – Б.. Оспорват се изводите на районния съд за приложение на чл. 28 от ЗАНН. По поддържаните с жалбата доводи се иска отмяна на обжалваното решение и постановяване на друго, с което процесното наказателно постановление бъде потвърдено.
Ответникът – В. С. Д., не се явява в съдебно заседание пред касационната инстанция. В писмено становище заявява, че оспорва подадената касационна жалба като неоснователна и моли обжалваното решение, като правилно и законосъобразно, да бъде оставено в сила.
Представителят на О. П. - Б. дава мотивирано заключение за неоснователност на касационната жалба, и пледира за оставяне в сила на първоинстанционния съдебен акт, като правилен и законосъобразен.
Административен съд – Б. намира, че жалбата е процесуално допустима като подадена в срока по чл. 211, ал. 1 от АПК, от надлежна страна имаща право и интерес от обжалването.
Разгледана по същество, жалбата е неоснователна.
Предмет на разглеждане пред Районен съд - Б. е била жалбата на В. С. Д. против Наказателно постановление /НП/ № 200625- F216335/ 06.07.2016г. на Директора на офис Б. при ТД на Н. – С.. С посоченото НП на Д., в качеството му на самоосигуряващо се лице, упражняващо дейност като земеделски производител, са наложени 7 административни наказания “глоба”, всяко в размер на по 250 лв., за нарушение на чл. 3, ал. 1, т. 2, б “а” от Наредба № Н-8/ 29.12.2005г. за съдържанието, сроковете, начина и реда за подаване и съхранение на данни от работодателите, осигурителите за осигурените при тях лица, както и от самоосигуряващите се лица във връзка с чл. 5, ал. 4, т. 1 от КСО, а именно - неподаване в законоустановения срок в ТД на Н. С., офис Б. на Декларация Образец № 1 за периода м. юни 2015г.-  м. декември 2015г.
Благоевградският районен съд е отменил обжалваното пред него наказателно постановление.
За да постанови решението си съдът е приел, че обжалваното постановление е издадено при спазване на законоустановената процедура, а Д. е  извършил вменените му нарушения. Районният съд е отменил наказателното постановление, като е обосновал приложението в случая на чл. 28 от ЗАНН. 
Решението е правилно. Правилно районния съд е приел нарушенията за доказани. Правилна е и преценката на съда за приложение на чл. 28 от ЗАНН. Съгласно цитираната разпоредба административният орган може да не наложи административно наказание, а да предупреди нарушителя, че при повторно нарушение ще му бъде наложено административно наказание. Легалната дефиниция на понятието “маловажен случай” се съдържа в чл. 93, т. 9 от Наказателния кодекс /НК/, чиито разпоредби, съгласно чл. 11 от ЗАНН, са субсидиарно приложими в производствата по налагане на административни наказания, по въпросите за отговорността. Според посочената по- горе дефиниция, “маловажен случай“ е този, при който извършеното деяние, с оглед липсата или незначителността на вредните последици или с оглед на други смекчаващи обстоятелства, представлява по- ниска степен на обществена опасност в сравнение с обикновените случаи на нарушение от съответния вид. Следователно, при преценка дали конкретното нарушение представлява маловажен случай по смисъла на закона следва да се обсъдят всички смекчаващи и отегчаващи вината обстоятелства на конкретното деяние, наличието на вредни последици, кръгът на засегнатите интереси, значимостта на увредените обществени отношения и степента на обществената опасност на нарушението. Обстоятелството, че конкретното нарушение е формално не следва да изключва автоматично извършването на преценка относно приложение на чл. 28 от ЗАНН. 
В настоящия случай, от доказателствата по делото се установява, че нарушителят е физическо лице - земеделски производител, на млада възраст. Административно-наказващият орган не твърди земеделският производител да не е внесъл дължимите осигурителни вноски за доходи от дейността му, поради което не е налице щета за бюджета, а и декларирането на данни по Наредба № Н-8/ 29.12.2005г. за съдържанието, сроковете, начина и реда за подаване и съхранение на данни от работодателите, осигурителите за осигурените при тях лица, както и от самоосигуряващите се лица, не обезпечава изпълнението на задълженията за внасяне на осигурителни вноски. По делото не са представени доказателства, а и не се твърди нарушителят да е извършвал други нарушения на КСО. Нарушенията са с инцидентен характер, което с оглед изброените смекчаващи вината обстоятелства ги определя като такива с по- ниска степен на обществена опасност в сравнение с обикновените случаи на административни нарушения от същия вид. Процесните Декларации Образец № 1 за периода м. юни 2015 г.- м. декември 2015 г. са били подадени по инициатива на задълженото лице веднага след установяване на нарушението, макар и след законоустановения срок. Предвид изложеното, с оглед наличие на посочените по- горе смекчаващи вината обстоятелства, с оглед личността на нарушителя и поведението му при установяване на нарушението, правилно районния съд е отменил наказателното постановление. 
Предвид изложеното, обжалваното решение е правилно, не са налице касационни основания за отмяната му, поради което и ще следва да се остави в сила.
Водим от горното и на основание чл. 222, ал. 1 от АПК, Административен съд – Б.
                                                                    Р Е Ш И :
ОСТАВЯ В СИЛА Решение № 8748/ 14.11.2016г. постановено по н.а.х.д. № 1530/ 2016г. по описа на Районен съд – Б..
Решението не подлежи на обжалване.
ПРЕДСЕДАТЕЛ:	/п/ Мария Тодорова                          ЧЛЕНОВЕ : 1. /п/ Саша Алексова
                                                        
                                                                                                               2./п/ Иван Петков

Вярно с оригинала!
Е.Ф.